范成大
次韵温伯雨凉感怀
穷士病且饥，古今同一流。
身安腹果然，此外吾何求。
判司诚卑官，未免尘甑忧。
穷山更瘅暑，惫卧不举头。
二物交寇我，生世真如浮。
晨朝墨云作，疾雷破山丘。
排檐忽飞溜，蛙蝈鸣相酬。
朱冠领热属，横溃输一筹。
新凉苏肺气，踏湿登城楼。
好邀云雨仙，长袖按梁州。
吹水添瓶罍，净洗千斛愁。
何从有此段，冰厅冷如秋，
但觉诗思生，爽气入银钩。
章成竟何用，知能救穷不？
汤子亦旅食，回望家还羞。
倡予敢不和，共作商声讴